அல்-ஃபலா பல்கலைக்கழகம்

**அல்-ஃபலா பல்கலைக்கழகம்** (*Al-Falah University* (சுருக்கமாக:**AFU**), இந்திய மாநிலமான அரியானாவின் பரிதாபாத் நகரத்திற்கு தென்மேற்கே தோஜ் கிராமத்தில் 70 ஏக்கர் பரப்பளவில் செயல்படும் ஒரு தனியார் பல்கலைக்கழகம் ஆகும். அல்-ஃபலா அறக்கட்டளையின் கீழ் முதலில் கல்லூரியாக செயல்பட்ட இக்கல்வி நிறுவனம் 2014ஆம் ஆண்டில் பல்கலைக்கழகமாக நிறுவப்பட்டது. இத்தனியார் பல்கலைக்கழகம் பல்கலைக்கழக மானியக் குழுவால் 2 மே 2014 அன்றுஅங்கீகாரம்  பெற்றுள்ளது.

## படிப்புகள்
இப்பல்கலைக்கழகம் கீழ்கண்ட பாடப்பிரிவுகளை கொண்டுள்ளது:
*அல்-ஃபலா மருத்துவ அறிவியல் & ஆய்வு மையம் மற்றும் மருத்துவமனை
*அல்-ஃபலா கல்வியியல் மற்றும் ஆசிரியர் பயிற்சி மையம்
*அல்-ஃபலா கலைகள் & மொழிகள் மையம் 
*அல்-ஃபலா இயற்பியல் & மூலக்கூறு அறிவியல் மையம்
*அல்-ஃபலா சமூக அறிவியல் மையம்

## சட்ட அமலாக்க முகமைகளின் விசாரணை

காஷ்மீரின் சிறிநகர் அருகே உள்ள நவ்காம் ஊரில் ஜெய்ஸ்-இ-முகமது என்ற பாகிஸ்தான் பயங்கரவாத அமைப்புக்கு ஆதரவாக சுவரொட்டிகள் ஒட்டப்பட்டதை விசாரணை செய்த ஜம்மு காஷ்மீர் காவல்துறையினர், 2025 அக்டோபர் மாதம் இறுதிகளில் 360 கிலோகிராம் எடையுள்ள வெடிகுண்டு தயாரிப்பதற்கான மூலப்பொருட்களை கைப்பற்றினர். இதனையடுத்து அக்டோபர்-நவம்பர் மாதங்களில் ஜம்மு காஷ்மீர் மற்றும் அரியானா காவல்துறையினர் இணைந்து  அல்-ஃபலா பல்கலைக்கழகத்தை விசாரணையின் கீழ் கொண்டுவந்தனர். பரிதாபாத் நகரத்திற்கு அருகே தௌஜ் எனும் கிராமத்தில் ஒரு வீட்டில் வெடி பொருட்கள் தயாரிப்பதற்கான 2,900 கிலோகிராம் எடை கொண்ட அம்மோனியம் நைட்ரேட் மற்றும் எரி எண்ணெய், தாக்குதல் துப்பாக்கி மற்றும் கைத்துப்பாக்கிகளைக் கைப்பற்றினர். இந்த வீட்டை அல்-ஃபலா பல்கலைக்கழகத்தின் ஆசிரியர் ஒருவர் பயன்படுத்தியது விசாரணையின் கண்டுபிடிக்கப்பட்டது. விசாரணை மூலம் இப்பல்கலைக்கழத்தில் பணியாற்றும் முசம்மில் சகீல் உள்ளிட்ட 7 மருத்துவ ஆசிரியர்கள் கைது செய்யப்பட்டனர்.
விசாரணையில் மேற்படி மருத்துவர்கள் ஜெய்ஸ்-இ-முகமது எனும் பயங்கரவாத அமைப்புடன் தொடர்பில் இருக்கலாம் எனக்காவல்துறை கருதியது.

இப்பல்கலைக்கழகம் இச்சம்பவத்தின் விசாரணைக் குறித்து விரிவான அறிக்கை வெளியிடவில்லை. இந்த சம்பவம் தேசியத் தலைநகர் தில்லி வலையப் பகுதியில் உள்ள தனியார் கல்வி நிறுவனங்கள் மற்றும் கல்வி ஊழியர்கள் மீது தீவிர கண்காணிப்பு மற்றும் ஆய்வுக்கு உட்படுத்த வேண்டுன் என பொதுமக்களிடமிருந்து கோரிக்கைகள் எழுந்துள்ளது.

இதுதொடர்பாக தில்லி காவல்துறையின் சிறப்புப் பிரிவு 1967 சட்டவிரோத செயல்பாடுகள் தடுப்புச் சட்டத்தின் கீழ் 2025 தில்லி செங்கோட்டை கார் குண்டுவெடிப்பு வழக்கு மற்றும் அல்-ஃபலா பல்கலைக்கழகத்தின் நிர்வாகம் குறித்து இரண்டு முதல் தகவல் அறிக்கைகளை பதிவு செய்துள்ளது. மேலும் இவ்வழக்கை விரிவாக விசாரிக்க தேசியப் புலனாய்வு முகமையிடம் ஒப்படைக்கப்பட்டுள்ளது.

தற்போது அல்-ஃபலா பல்கலைக்கழகத்தில் பணியாற்றும் *நிசார் உல் ஹசன்* எனும் மருத்துவப் பேரராசிரியர், ஜம்மு காஷ்மீரில் பணியில் இருந்த போது, 21 நவம்பர் 2023 அன்று ஜம்மு காஷ்மீர் துணை ஆளுநர் மனோஜ் சின்கா, அரசியலமைப்பின் சட்டப்பிரிவு  311(2)(c) கீழ் தேசப் பாதுகாப்பை முன்னிட்டு அரசு மருத்துவப் பணியிலிருந்து நீக்கினார். *நிசார் உல் ஹசன்* ஜம்மு & காஷ்மீர் மருத்துவர்கள் சங்கத்தின் தலைவர் பதவியைப் பயன்படுத்தி, பாகிஸ்தான் பயங்கரவாத அமைப்புகளின் உதவியுடன் ஜம்மு காஷ்மீரில் பிரிவினைவாத பிரச்சாரத்தைப் பரப்பியதாக குற்றம் சாட்டப்பட்டது. அரியானா காவல்துறையின் வெடிகுண்டு நீக்கக் குழுவினர் 13 நவம்பர் 2025 அன்று இப்பல்கலைக்கழக வளாகத்தில், ஜெய்ஸ்-இ-முகமது பயங்கரவாத அமைப்பிற்கு ஆள் பிடிக்கும் பணிக்கு இந்தியப் பிரதிநிதியாக செயல்பட்ட பெண் மருத்துவப் பேரராசிரியர் *சாகீன் சாகித்திற்கு*  சொந்தமான  சுசூக்கி பிரெஸ்ஸா  காரைக் கைப்பற்றியதுடன், அவரையும் காவல்துறையினர் கைது செய்தனர். இப்பழைய இக்காரில் வெடிமருந்துகளை வைத்து வெடிக்கச் செய்ய வைத்திருக்கலாம் எனக்கருதப்படுகிறது. 10 நவம்பர் 2025 அன்று 2025 தில்லி தானூந்துக் குண்டு வெடிப்பில் மருத்துவர் *உமர் நபி* பயன்படுத்திய வெள்ளை நிற உண்டாய் ஐ20 தானுந்தை  சி சி டி வி மூலம் பார்த்தலில் 29 அக்டோபர் அன்று அல்-ஃபலா பல்கலைக்கழகத்திற்குள் நுழைந்ததையும், 30 அக்டோபர்  அன்று மதியம் 2.41 மணி அளவில் அதே கார் பல்கலைக்கழகத்திலிருந்து வெளியே சென்றதையும் காவல்துறையினர் கண்டுபிடித்தனர்.

அல்-ஃபலா பல்கலைக்கழகத்தின் நிறுவனர் மற்றும் நிர்வாக அறங்காவலரான *ஜாவேத் அகமது சித்திக்* விசாரணைக்கு உட்படுத்தப்பட்டுள்ளார். இதில் அவரது வணிக வலையமைப்பு மற்றும் முந்தைய குற்றவியல் வழக்கு ஆகியவை அடங்கும். அதில் அவர் ரூபாய் 7.5  கோடி நிதி மோசடி குற்றச்சாட்டுக்கு ஆளாகி மூன்று ஆண்டுகள் சிறைத்தண்டனை விதிக்கப்பட்டார். நிறுவனத்தின் சட்ட ஆலோசகரான முஹம்மது ராசி இக்குற்றவியல் வழக்கை நிராகரித்தார்.

அமலாக்க இயக்குனரகம் இப்பல்கலைக்கழகததின் நிதிக் கணக்குகளை தடயவியல் தணிக்கை செய்ய உள்ளது. மேலும் தில்லி காவல்துறையின் பொருளாதாரக் குற்றப் பிரிவு இப்பல்கலைக்கழகத்தின் நிதி தொடர்பான செயல்பாடுகளை விசாரணை செய்ய உள்ளது. 17 நவம்பர் 2025 அன்று மத்தியப் பிரதேச காவல்துறையினர் இப்பல்கலைக்கழகத்தின் வேந்தரான 
ஜாவேத் அகமத் சித்திக்கின் சகோதரர் *ஹம்முத் அகமது சித்திக்* போலி நிதி நிறுவனம் நடத்தி நிதி மோசடி செய்த பிரிவின் கீழ், மாவ் நகரத்தில் வைத்து காவல்துறையினர் கைது செய்தனர்.

அல்-ஃபலா பல்கலைக்கழகத்தில் பணியமர்த்தல் நடைமுறைகளை அரசாங்கம் ஆராய்ந்தது. இவை வளாக கல்விக் குழுக்களால் அல்லாமல் அல்-ஃபாலாவின் நொய்டா அருகே அமைந்த ஓக்லா அலுவலகத்தால் நிர்வகிக்கப்படுகிறது. இந்த தெளிவற்ற அமைப்பு, பாதுகாப்பு காரணங்களுக்காக ஜம்மு காஷ்மீர் அரசாங்கத்தால் பணிநீக்கம் செய்யப்பட்ட ஒரு மருத்துவரை பல்கலைக்கழக மருத்துவக் கல்லூரியில் முக்கிய மருத்துவப் பதவிக்கு நியமிக்க முடிந்தது என்று புலனாய்வாளர்கள் கூறுகின்றனர். அல்-ஃபலா அறக்கட்டளை நடத்தும் இப்பல்கலைக்கழகத்தின் படிப்புகள் கட்டணம் சார்ந்தது என்றும், வெளிநாட்டு நிதியுதவியை ஏற்க மறுக்கிறது என்றும், வெளிநாட்டு பங்களிப்பு (ஒழுங்குமுறை) சட்டத்தின் கீழ் உரிமம் பெறவில்லை என்று கூறப்படுகிறது. இருப்பினும், விசாரணையில், பல்கலைக்கழகம் அவ்வப்போது வளைகுடா நாடுகள் மற்றும் வெளிநாட்டு நன்கொடையாளர்களிடமிருந்து நிதி திரட்டியது தெரியவந்ததுள்ளது.

### உறுப்பினர் தகுதி நீக்கம்
இந்தியப் பல்கலைக்கழகங்களின் சங்கம் தனது துணை விதிகளுக்கு எதிராக அல்-ஃபலா பல்கலைக்கழகம் செயல்பட்டுள்ளதாக கருதியதால் 12 நவம்பர் 2025 அன்று அதன் உறுப்பினர் தகுதியை தற்காலிகமாக நீக்கியுள்ளது. இதனால் இப்பல்கலைக்கழகத்தின் வலைதளத்திலிருந்து தனது அடையாள சின்னத்தை நீக்கியுள்ளது. மேலும் இந்தியப் பல்கலைக்கழகங்களின் சங்கத்தின் பெயர் மற்றும் இலச்சினையை இப்பல்கலைக்கழகம் தனது செயல்பாடுகளை பயன்படுத்தக் கூடாது என்று அறிவுறுத்தப்பட்டுள்ளது.

இந்திய தேசிய மருத்துவ ஆணையம்  2025 தில்லி தானுந்துக் குண்டுவெடிப்பு மற்றும் அல்-ஃபலா பல்கலைக்கழகத்தின் மருத்துவர்கள் மீதான விசாரணை அறிக்கையை எதிர்பார்த்துக் கொண்டுள்ளது. விசாரணை அறிக்கையின் முடிவைப் பொறுத்து அல்-ஃபலா பல்கலைக்கழகத்தின் தகுதியைக் கட்டுப்படுத்தவோ அல்லது தகுதி நீக்கம் செய்ய காத்துக் கொண்டுள்ளது.

### தவறான அங்கீகாரக் கூற்று
அல்-ஃபலா பல்கலைக்கழகம்  தேசிய மதிப்பீடு மற்றும் தரச்சான்று அவையின் தரச்சான்றிதழ் பெறவில்லை. மேலும் தேசிய மதிப்பீடு மற்றும் தரச்சான்று அவையின் தரச்சான்றிதழ் பெற்றுள்ளதாக தனது வலைதளத்தில் பதிவு செய்துள்ளது. இது தொடர்பாக 13 நவம்பர் 2025 அன்று தேசிய மதிப்பீடு மற்றும் தரச்சான்று அவை காரணம் கேட்கும் அறிவிப்பை பல்கலைக்கழகத்திற்கு அனுப்பியுள்ளது.

அல்-ஃபலா பல்கலைக்கழகத்தின் கல்வி மற்றும் பயிற்சி மையத்தின் தரச்சான்றிதழ் 2016ஆம் ஆண்டுடன் முடிவுற்றுள்ளது. மேலும் அல்-ஃபலா பொறியியல் மற்றும் தொழில் நுட்ப மையத்தின் தரச்சான்றிதழ் 2018ஆம் ஆண்டுடன் முடிவுற்ற நிலையில் தரச்சான்றுகளை புதுப்பிக்கவில்லை.

அல்-ஃபலா பல்கலைக்கழகம் செய்த முறைகேடுகள் குறித்து பல்கலைக்கழக மானியக் குழு மற்றும் தேசிய மதிப்பீடு மற்றும் தரச்சான்று அவை தில்லி காவல்துறைக்கு அளித்த புகார்கள் மீது  15 நவம்பர் 2025 அன்று முதல் தகவல் அறிக்கை பதிவு செய்துள்ளது.
## நிறுவனர் கைது
இப்பல்கலைக்கழகத்தின் நிறுவனரும், வேந்தருமான ஜாவேத் அகமத் சித்திக் என்பவரை 2022 பண மோசடி தடுப்புச் சட்டத்தின் கீழ் அமலாக்க இயக்குனரகத்தால் 18 நவம்பர் 2025 அன்று கைது செய்யப்பட்டார்.
## சொத்துக்கள் முடக்கம் & வழக்கு
11 சனவரி 2026 அன்று அமலாக்கத்துறை  அல்-பலாஹ் பல்கலைகழகத்திற்கு சொந்தமான ரூபாய் 139 கோடி மதிப்புள்ள 54 ஏக்கர் நிலத்தையும், கட்டிடங்களையும் முடக்கியதுடன், அதன் ரூ. 450 கோடி ரூபாய் வருமானத்தை குற்றத்தின் மூலம் ஈட்டப்பட்ட வருமானம் என தனது குற்றப்பத்திரிகையில் கூறியுள்ளது. மேலும் அமலாக்க இயக்குனரகத்தால் ஏற்கனவே கைது செய்யப்பட்ட அல்-பலாஹ் பல்கலைக்கழகத்தின் நிறுவனர் ஜாவேத் அகமது சித்திக் மற்றும் மற்றவர்கள் மீது நீதிமன்றத்தில் குற்றப் பத்திரிக்கை தாக்கல் செய்யப்பட்டுள்ளது.. மேலும் குற்றப் பத்திரிக்கையில் காஷ்மீரைச் சேர்ந்த சில மருத்துவர்களின் பின்னணி அல்லது பயங்கரவாத அமைப்புகளுடனான தொடர்பு சரிபார்க்கப்படாமலேயே அல்-ஃபலா மருத்துவமனையில் பணியமர்த்தப்பட்டனர் என அமலாக்கத்துறை குற்றம் சாட்டியுள்ளது

## இதனையும் காண்க
* 2025 தில்லி தானுந்துக் குண்டுவெடிப்பு
* தோஜ்
* இந்தியாவில் உள்ள பல்கலைக்கழகங்களின் பட்டியல்
* தனியார் பல்கலைக்கழகம்
## மேற்கோள்கள்

## வெளி இணைப்புகள்
*

பகுப்பு:அரியானாவில் கல்வி
பகுப்பு:பரிதாபாது மாவட்டம்
பகுப்பு:இந்தியப் பல்கலைக்கழகங்கள்
பகுப்பு:தனியார் பல்கலைக்கழங்கள்